
PATVIRTINTA
Nacionalinės teismų administracijos 
direktoriaus 2026 m. liepos 24 d. 
įsakymu Nr. 6P-70-(1.1.E)

FINANSŲ IR BIUDŽETO SKYRIAUS
FINANSININKO
PAREIGYBĖS APRAŠYMAS

I SKYRIUS
PAREIGYBĖ

1. Finansų ir biudžeto skyriaus (toliau – Skyrius) finansininkas yra darbuotojas, dirbantis pagal darbo sutartį. Ši pareigybė priskiriama specialistų pareigybės grupei.
2. Pareigybės lygis – A2.

II SKYRIUS
SPECIALŪS REIKALAVIMAI ŠIAS PAREIGAS EINANČIAM DARBUOTOJUI

3. Darbuotojas, einantis šias pareigas, turi atitikti šiuos specialius reikalavimus:
3.1. turėti socialinių mokslų studijų krypčių grupės ekonomikos, apskaitos arba finansų krypties aukštąjį universitetinį išsilavinimą su bakalauro kvalifikaciniu laipsniu ar jam prilygintą išsilavinimą arba aukštąjį koleginį išsilavinimą su profesinio bakalauro kvalifikaciniu laipsniu ar jam prilygintą išsilavinimą;
3.2. turėti ne mažesnę kaip 2 metų darbo užmokesčio skaičiavimo patirtį;
3.3. išmanyti Lietuvos Respublikos įstatymus, Lietuvos Respublikos Vyriausybės nutarimus ir kitus teisės aktus, reglamentuojančius Administracijos bei teismų savivaldos veiklą, finansinės apskaitos organizavimą ir tvarkymą, viešojo sektoriaus finansinę atskaitomybę, darbo užmokesčio bei su juo susijusių įmokų ir mokesčių skaičiavimą, tarp jų – Viešojo sektoriaus apskaitos ir finansinės atskaitomybės standartus (VSAFAS);
	3.4. gebėti savarankiškai planuoti ir organizuoti savo veiklą;
	3.5. gebėti kaupti, sisteminti, analizuoti, apibendrinti informaciją ir rengti išvadas, išmanyti dokumentų rengimo principus;
	3.6. mokėti dirbti kompiuteriu „Microsoft Office“ programiniu paketu ir gebėti naudotis buhalterinės apskaitos programomis.

III SKYRIUS
ŠIAS PAREIGAS EINANČIO DARBUOTOJO FUNKCIJOS

4. Šias pareigas einantis darbuotojas vykdo šias funkcijas:
	4.1. skaičiuoja Administracijos ir Mokymo centro darbuotojų darbo užmokestį ir kitas su darbo santykiais susijusias išmokas, rengia jų mokėjimo žiniaraščius;
	4.2. vykdo Administracijos ir Mokymo centro darbuotojų  išskaitymus iš darbo užmokesčio pagal vykdomuosius raštus ir atsiskaitymus su ieškovais;
	4.3. rengia Administracijos ir Mokymo centro darbuotojų darbo užmokesčio ir su juo susijusių mokesčių ir įmokų duomenis mokėjimo paraiškų pateikimui Finansų ministerijai;
	4.4. sudaro ir teikia Administracijos ir Mokymo centro darbuotojų pranešimus, ataskaitas, deklaracijas Valstybinio socialinio draudimo fondo skyriui, Valstybinei mokesčių inspekcijai prie Lietuvos Respublikos finansų ministerijos, ataskaitas Valstybės duomenų agentūrai ir kitoms įstaigoms pagal pareikalavimą;
	4.5. skaičiuoja ir formuoja Administracijos ir Mokymo centro darbuotojų nepanaudotų atostogų rezervus (kaupinius) finansinių ataskaitų rinkinių sudarymui;
	4.6. rengia Administracijos ir Mokymo centro darbuotojams pažymas apie darbo užmokestį, teikia informaciją pagal gautas užklausas iš fizinių ir juridinių asmenų apie esamų ir buvusių įstaigų darbuotojų gautas pajamas pensijai skirti ir kitas išmokas;
	4.7. formuoja ir pasirašo pirminius Administracijos ir Mokymo centro apskaitos dokumentus, žiniaraščius, pažymas, ataskaitas, išskyrus tarpinių ir metinių finansinių ataskaitų rinkinius ir biudžeto vykdymo ataskaitų rinkinius;
	4.8. kas mėnesį parengia duomenų importo / eksporto failus iš darbo užmokesčio programos į kitas įstaigoje naudojamas finansinės apskaitos programas;
	4.9. sudaro ir teikia Administracijos ir Mokymo centro pranešimus apie asmenis, gaunančius pajamas pagal autorines sutartis, Valstybinio socialinio draudimo fondo valdybos skyriui;
	4.10. užtikrina bendradarbiavimą su teismais pagal vykdomas funkcijas, teikia metodinę ir dalykinę pagalbą teismams finansinės apskaitos klausimais;
	4.11. pagal kompetenciją rengia teismų savivaldos institucijų, Administracijos teisės aktų ir kitų dokumentų, Mokymo centro dokumentų projektus, dalyvauja juos rengiant, teikia išvadas;
	4.12. tvarko finansinius dokumentus, užtikrina jų tinkamą saugojimą, parengia perduoti ir perduoda į Administracijos archyvą;
	4.13. vykdo ir rengia Administracijos vidaus dokumentų projektus, susijusius su teisėjų valstybinėmis pensijomis ir jų skyrimu;
	4.14. suveda informaciją, susijusią su teisėjų valstybinių pensijų paskyrimu, apskaitymu ir išmokėjimu, į buhalterinės apskaitos programas;
	4.15. vykdo kitus su Skyriaus funkcijomis susijusius nenuolatinio pobūdžio Administracijos direktoriaus ir Skyriaus vedėjo pavedimus ir nurodymus, kad būtų pasiekti Administracijos tikslai.

IV SKYRIUS
ŠIAS PAREIGAS EINANČIO DARBUOTOJO PAVALDUMAS

5. Šias pareigas einantis darbuotojas yra tiesiogiai pavaldus Skyriaus vedėjui. 
___________________

